इन दोनों अनुभवी ड्राइवरों के मुताबिक ट्रेन के आगे कूदकर आत्महत्या करने वाला हर इंसान, चौकस से चौकस ड्राइवर को भी गच्चा देने की पूरी कोशिश करता है. परमवीर बताते हैं, 'कुछ लोग रेलवे ट्रैक से कुछ मीटर दूर खड़े रहते हैं, जैसे वो बस यूं ही खड़े हुए हैं, लेकिन जैसे ही ट्रेन उनके पास आती है, वो झट से उसके आगे पटरियों पर कूद जाते हैं. यह ऐसे लोग होते हैं, जो तय कर के आते हैं कि उन्हें आज मरना ही है और कुछ ऐसा करना है कि इंजन ड्राइवर को सोचने का भी वक्त न मिले और वो गाड़ी रोक न पाए. दूर से खड़ा अगर कोई दिख गया, तब तो हम बचा लेते हैं. लेकिन अक्सर लोग अचानक गाड़ी के सामने आ जाते हैं और फिर उन्हें किसी भी कीमत पर बचाया नहीं जा सकता.'